遞呈餘干郭主簿子敬
作者：曾丰
朝代：宋

paragraphs: 謂吾多可失之雜，與人連甍或莫識。
謂吾寡合失之孤，與人傾蓋或莫逆。
南來豈是無過從，一見如故髯簿公。
文章未始要著語，造化莫能與爭工。
半生蓬首黄卷裏，不如略款習鑿齒。
須臾已幸復期年，咫尺猶思况千里。
羊城虎城任仃伶，梅嶺不遮夢逢迎。
隴頭明月向人色，戶外清風敲竹聲。
漢廷用少公垂老，在我者大官無小。
餘干縣古簿書少，赤子被聖廝兒擾。
餘功始可到魚鳥，了事猶癡仍不了。
笑人莫更爲人笑，我住巴山木之杪。
急足往來數晡曉，貽詩勿憚相揉矯，吾人能有幾同調。